รัฐบาลไทย-ข่าวทำเนียบรัฐบาล-รมช.ศธ.ปนัดดา มอบนโยบาย "การประชุมขับเคลื่อนนโยบาย ศธ.ในระดับจังหวัดขอนแก่น"
วันพฤหัสบดีที่ 19 ตุลาคม 2560
รมช.ศธ.ปนัดดา มอบนโยบาย "การประชุมขับเคลื่อนนโยบาย ศธ.ในระดับจังหวัดขอนแก่น"
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ ลงพื้นที่จังหวัดขอนแก่น เพื่อเป็นประธานในพิธีเปิดโครงการส่งเสริมความสามารถพิเศษ ภาคฤดูร้อน ปี 2561 (โครงการแบรนด์ซัมเมอร์แคมป์ ปีที่ 29)
เมื่อวันพุธที่ 18 ตุลาคม 2560 ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ ลงพื้นที่จังหวัดขอนแก่น เพื่อเป็นประธานในพิธีเปิดโครงการส่งเสริมความสามารถพิเศษ ภาคฤดูร้อน ปี 2561 (โครงการแบรนด์ซัมเมอร์แคมป์ ปีที่ 29) "ฟิตสมอง พิชิต TCAS" ติวเข้มสัญจรภาคตะวันออกเฉียงเหนือ และเป็นประธานมอบนโยบายการประชุมขับเคลื่อนนโยบายกระทรวงศึกษาธิการในระดับจังหวัด พร้อมทั้งตรวจเยี่ยมการปฏิบัติงานของข้าราชการและเจ้าหน้าที่ของสํานักงานศึกษาธิการจังหวัดขอนแก่น และสํานักงานศึกษาธิการภาค 12
●เป็นประธานเปิดโครงการส่งเสริมความสามารถพิเศษ ภาคฤดูร้อน ปี 2561 (โครงการแบรนด์ซัมเมอร์แคมป์ ปีที่ 29) "ฟิตสมอง พิชิต TCAS" ติวเข้มสัญจรภาคตะวันออกเฉียงเหนือ
เวลา 10.00 น. ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ เป็นประธานเปิดโครงการส่งเสริมความสามารถพิเศษ ภาคฤดูร้อน ปี 2561 (โครงการแบรนด์ซัมเมอร์แคมป์ ปีที่ 29) "ฟิตสมอง พิชิต TCAS" ติวเข้มสัญจรภาคตะวันออกเฉียงเหนือ ซึ่งจัดขึ้นระหว่างวันที่ 18-19 ตุลาคม 2560 ณ ห้องขอนแก่นฮอลล์ ชั้น 5 ห้างเซ็นทรัลขอนแก่น มีนักเรียนที่มาเข้าร่วมโครงการประมาณ 20,500 คน
ม.ล.ปนัดดา ดิศกุลกล่าวตอนหนึ่งว่า เยาวชนเป็นส่วนสําคัญในการพัฒนาสังคมและประเทศชาติให้มีความเจริญก้าวหน้า เราจึงต้องปลูกฝังให้นักเรียนมีคุณธรรมจริยธรรม ไม่เห็นแก่ตัวเอง เพราะหากคนในสังคมเห็นแก่ประโยชน์ส่วนรวม และมีคุณธรรมจริยธรรม จะยิ่งทําให้สังคมพัฒนาไปได้อย่างรวดเร็ว สังคมมีความมั่นคง และผู้คนดํารงชีวิตอยู่ร่วมกันอย่างมีความสุข
กระทรวงศึกษาธิการ ตระหนักในเรื่องดังกล่าว จึงได้มีนโยบายโรงเรียนคุณธรรมซึ่งถือเป็นภารกิจที่ทุกหน่วยงานต้องช่วยกันขับเคลื่อนให้บรรลุสู่ความสําเร็จ ภายใต้กรอบแนวคิดสําคัญ 5 ประการ คือ 1) ความพอเพียง 2) ความกตัญญู 3) ความซื่อสัตย์สุจริต 4) ความรับผิดชอบ 5) อุดมการณ์คุณธรรมจริยธรรม เพื่อสืบสานพระราชปณิธานและถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช ในหลวงรัชกาลที่ 9
"การขับเคลื่อนโรงเรียนคุณธรรม ถือเป็นภารกิจของเราทุกคนต้องช่วยกันให้บรรลุสู่ความสําเร็จนอกจากผู้มีหน้าที่รับผิดชอบโดยตรง ครูอาจารย์ ผู้ปกครอง สังคมของผู้เกี่ยวข้องทุกภาคส่วน ยังมีภาระหน้าที่ต้องช่วยกันสอดส่องดูแล เพื่อหวังให้ลูกหลานเยาวชนเป็นอนาคตของชาติ ที่เราทุกคนนอนตาหลับ สังคมมีความเจริญ หมดความห่วงใย คุณธรรมมีความศักดิ์สิทธิ์ว่าด้วยความคิดและการกระทํา ความมีสติรอบคอบ ความรับผิดชอบชั่วดี ความเพียร ความมีไมตรีจิตของคนไทย ได้แก่ ความเมตตากรุณา ความสุภาพ ความซื่อตรง ความกตัญญูรู้คุณบรรพชน และกับพฤตินิสัยที่เรียกว่า ปากกับใจและการกระทําที่ต้องตรงกัน สังคมย่อมมีความร่มเย็นเป็นสุขเกิดขึ้นตามมา" ม.ล.ปนัดดา กล่าว
นอกจากนี้ ม.ล.ปนัดดา ได้ขอให้เยาวชนทุกคนหาความรู้จากหนังสือ ซึ่งเป็นแหล่งความรู้ที่สําคัญ มีความถูกต้องสามารถใช้เป็นข้อมูลอ้างอิงได้ อย่าเล่นหรืออ่านข้อมูลเฉพาะแต่ในสื่อโซเชียลเน็ตเวิร์คเพียงอย่างเดียว เนื่องจากบางเรื่องที่โพสต์ หรือแชร์ เราไม่สามารถตรวจสอบที่มาว่าจะเป็นข้อมูลที่ถูกต้องหรือไม่
ในตอนท้ายม.ล.ปนัดดาได้มอบรางวัลให้กับนางสาวนันทิชา บุญเมฆ จากโรงเรียนกัลยาณวัตร จังหวัดขอนแก่น ซึ่งสามารถตอบคําถามกรอบแนวคิดของสถานศึกษาคุณธรรม และนางสาวสิริกร ชลภาค โรงเรียนฮั่วเคี้ยววิทยาลัย ขอนแก่น ที่สามารถแปลเนื้อหาภาษาอังกฤษได้ถูกต้อง
●มอบนโยบายในการประชุมขับเคลื่อนนโยบายกระทรวงศึกษาธิการในระดับจังหวัด
เวลา 13.30 น. ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ มอบนโยบายในการประชุมขับเคลื่อนนโยบายกระทรวงศึกษาธิการในระดับจังหวัด ให้กับคณะกรรมการศึกษาธิการจังหวัด อ.ก.ศ.จ. หัวหน้าหน่วยงานทางการศึกษา และผู้อํานวยการสํานักงานเขตพื้นที่การศึกษาประถมศึกษา/มัธยมศึกษาในจังหวัดขอนแก่น ณ ห้องประชุมโรงเรียนขามแก่นนคร อําเภอเมืองขอนแก่น โดยมีว่าที่ร้อยตรี ไชยวุฒิ วุฑฒิรักษ์ ผู้ช่วยเลขานุการรัฐมนตรีว่าการกระทรวงศึกษาธิการ, นายสุรชัย บุตรสาระ รองผู้ว่าราชการจังหวัดขอนแก่น, นายอรรถพล ตรึกตรอง ผู้ตรวจราชการกระทรวง และผู้บริหารจากองค์กรหลัก เข้าร่วม
ม.ล.ปนัดดา ดิศกุลกล่าวในโอกาสนี้ว่า ในนามของกระทรวงศึกษาธิการต้องการเห็นครูอาจารย์ยุคใหม่ เป็นแบบอย่างให้กับลูกศิษย์ได้เห็น ได้ดู ได้ทําตามในสิ่งที่ดีงาม หากมีผู้ใหญ่ที่เป็นแบบอย่างที่งดงามมากเท่าไร ยิ่งจะทําให้สังคมงดงามมากขึ้นไปด้วยถือว่าเป็นหน้าที่ของผู้บริหารที่จะต้องรับผิดชอบดูแลในเรื่องนี้ เพราะนักเรียนใช้เวลาในโรงเรียนมากกว่าที่บ้าน
"ความรับผิดชอบ"ตามหลักของแมคเคนซี่ (McKinsey Global Institute: MGI)ได้ให้ข้อสรุปไว้ชัดเจนในการบรรยายที่จัดโดยสํานักงานเลขาธิการสภาการศึกษา (สกศ.) ว่า ผู้บริหารหรือหัวหน้าองค์กรเป็นตัวอย่างที่สําคัญที่สุดให้คนทั้งองค์กร หากหัวหน้าองค์กรไม่เป็นเป็นตัวอย่างที่ยั่งยืน (RoleModel)หรือไม่ใส่ใจ ไม่สนใจ มีอะไรก็โทษเด็กหรือครู ก็จะทําให้สถานศึกษาแห่งนั้นยากที่จะขับเคลื่อนนโยบายต่าง ๆ ให้ประสบความสําเร็จได้ ดังนั้น หากผู้บริหารมีทักษะการเป็นผู้นําขั้นสูง มีความรู้ความสามารถ มีคุณธรรม จริยธรรม องค์กรก็จะพัฒนาคุณภาพการศึกษาจากระดับต่ําไปสู่จุดที่ดีได้
นอกจากนี้ ม.ล.ปนัดดา ยังฝากให้นําแนวทางการจัดการศึกษาตามพระราชปณิธานในหลวงรัชกาลที่ 10 ไปสู่การปฏิบัติเพื่อมุ่งสร้างพื้นฐานให้แก่ผู้เรียน 4 ด้าน คือ 1) มีทัศนคติที่ถูกต้องต่อบ้านเมือง 2) มีพื้นฐานชีวิตที่มั่นคง มีคุณธรรมจริยธรรม 3) มีอาชีพสุจริต 4) เป็นพลเมืองดี
พร้อมทั้งผลักดันในเรื่องของการใช้ภาษาต่างประเทศ ทักษะทางด้านคณิตศาสตร์ วิทยาศาสตร์ การส่งเสริมคุณธรรมจริยธรรม กระบวนการลูกเสือ เนตรนารี การจัดระบบส่งต่อผู้เรียนเพื่อป้องกันและติดตามการออกกลางคัน การจัดอบรมครูที่เชื่อมโยงกับการได้รับวิทยฐานะและใบอนุญาตประกอบวิชาชีพ การใช้ Social Media อย่างมีความรับผิดชอบ
ม.ล.ปนัดดา ได้แนะนํากรอบแนวคิดเกี่ยวกับการทํางานและการใช้ชีวิต ซึ่งสอดคล้องกับหลักของแมคเคนซี่4ประการคือ Protocol การรู้จักระเบียบและพิธีการ Etiquette คือสิ่งที่ควรปฏิบัติหรือสิ่งที่ควรจะเป็น ไม่สุดโต่ง ไม่ออกนอกกรอบ Manners การมีมารยาทที่ดี และ Education การพยายามศึกษา ขวนขวายหาความรู้
โอกาสที่ได้เดินทางไปมอบนโยบายครั้งนี้ ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ และคณะ ได้เดินทางไปตรวจเยี่ยมสํานักงานศึกษาธิการจังหวัดขอนแก่น และสํานักงานศึกษาธิการภาค 12 พร้อมทั้งพบปะ สอบถาม และให้กําลังใจกับข้าราชการและเจ้าหน้าที่ผู้ปฏิบัติงานด้วยความเป็นกันเอง
อิชยา กัปปา,บัลลังก์ โรหิตเสถียร: สรุป
ธนภัทร จันทร์ห้างหว้า:ถ่ายภาพ
กลุ่มประชาสัมพันธ์ สํานักงานรัฐมนตรี และ
กลุ่มสารนิเทศ สอ.สป.:รายงาน